Urut, jotka soittavat teosta.
**As Slow as Possible** (suom. *Niin hitaasti kuin mahdollista*) on John Cagen sävellys pianolle vuodelta 1985. Kaksi vuotta myöhemmin Cage sovitti sen uruille. Sävellys on kuuluisa esityksestä Pyhän Burchardin kirkossa Halberstadtissa Saksassa. Soitto alkoi vuonna 2001 ja jatkuu edelleen. Kappaletta esitetään erityisvalmisteisilla uruilla, joiden koskettimet painetaan alas pienten hiekkasäkkien avulla. Esityksen on määrä kestää 639 vuotta.

Urut Pyhän Burchardin kirkossa.

Sävellys
--------

"As Slow as Possible" tai "ASLSP" on John Cagen sävellys pianolle vuodelta 1985. Teos tilattiin Marylandin luovan ja esittävän taiteen kesäinstituutin ystävien järjestämää pianokilpailua varten. Nuotteja on kahdeksan sivun verran. Säveltäjän ohjeen mukaan jokin osista on jätettävä soittamatta ja jokin toinen osa on soitettava kahteen kertaan.

Cage sovitti teoksen uruille vuonna 1987, jolloin hän antoi sille uuden nimen "Organ2/ASLSP". Nyt ohjeena oli, että kaikki kahdeksan osaa on soitettava, mutta jokin niistä voidaan haluttaessa toistaa.

Teokselle ei ole määritelty kestoa. Säveltäjän merkitsemä esitysohje on "niin hitaasti kuin mahdollista". Teoksen ensimmäinen esitys kesti 29 minuuttia. Teos on levytetty 71 minuutin mittaisena versiona.

Kesto
-----

Kun teosta esitettiin Trossingenissa vuonna 1997, musiikkitieteilijä Heinz-Klaus Metzger tuli kysyneeksi: "Kun tiedetään, että uruilla soitettu sävel voi soida äärettömän pitkään, miten kauan voisi kestää ASLSP:n kaltainen teos, jonka pituutta ei ole määritelty?" Urkumusiikin professori Hans-Ola Ericsson vastasi, että teos kestäisi yhtä kauan kuin urutkin. Toiset ehdottivat, että esityksen tulisi kestää tuhat vuotta, mutta Saksassa puheita tuhatvuotisista hankkeista pidetään sopimattomina. Eräs paikalla ollut teologi esitti, että musikantin olisi soitettava, kunnes hän kuolee soittimensa ääreen, mutta vapaaehtoisten muusikoiden löytäminen ei vaikuttanut todennäköiseltä.

Kun teokselle suunniteltiin äärimmäisen pitkäkestoista esitystä Pyhän Burchardin kirkossa Halberstadtissa, kävi ilmi, että historian ensimmäiset urut, joissa oli nykyaikainen koskettimisto, oli rakennettu samassa kirkossa 639 vuotta aiemmin. Sillä perusteella Halberstadtin esityksen kestoksi määriteltiin 639 vuotta.

Esitys
------

Pyhän Burchardin kirkko rakennettiin vuoden 1050 tienoilla. Se on toiminut muun muassa luostarina, tislaamona ja sikolättinä.
Soitto alkoi Halberstadtissa 5. syyskuuta 2001, Cagen syntymäpäivänä. Mitään ei kuitenkaan kuulunut, koska sävellyksen alussa on tauko. Tauko kesti 20 kuukautta. Ensimmäiset sävelet tulivat ilmoille vasta 5. helmikuuta 2003. Myöhemmin selvisi, että tauon kesto oli laskettu väärin, ja sen olisi oikeasti pitänyt kestää 28 kuukautta. Siten jo esityksen ensimmäinen sävel soitettiin väärin. Sävel vaihtui viimeksi 5. helmikuuta 2024. Se vaihtuu seuraavan kerran 5. elokuuta 2026.

Esityksessä sävel vaihtuu tavallisesti kerran vuodessa. Kiireisenä vuonna 2006 sävel vaihtui peräti kahdesti. Vaihto tapahtuu aina kuukauden viidentenä päivänä. Vuodesta 2012 lähtien on soinut alennettu d-sävel, jonka on määrä soida vielä vuoteen 2071. Teoksessa on kahdeksan osaa, joista jokainen kestää noin 71 vuotta. Osien järjestystä ei ole vielä päätetty. Ainakin yhdessä osassa on kertaus.

Teosta soitetaan uruilla, jotka on rakennettu juuri tätä esitystä varten. Pienet hiekkasäkit painavat urkujen koskettimia alas. Koko teoksen soittamiseen tarvittaisiin 89 pilliä, mutta siihen hankkeella ei ollut varaa. Niinpä hankittiin pienempi, yhdeksän pillin soitin, jota rakennetaan ja puretaan sitä mukaa kun teos etenee. Esimerkiksi 5. toukokuuta 2006 eräs teoksen sointu lakkasi, joten kaksi pilleistä poistettiin, jolloin sadan hengen turistijoukko saapui kaupunkiin todistamaan tapausta.

Aurinkokennojen ja generaattorin avulla pyritään takaamaan, että soitto ei koskaan katkea. Naapureiden yöunien turvaamiseksi urkuihin on asennettu pleksilasinen suojakotelo.

Esitystä rahoitetaan yksityisin lahjoituksin. Lahjottajat voivat kustantaa esityksestä yhden vuoden ja saada vastineeksi nimensä laattaan kirkon seinälle. Hanke on kuitenkin ajautunut talousvaikeuksiin ja saattaa päättyä ennen aikojaan. Lisärahoitusta on yritetty kerätä myymällä lippuja konsertin loppuhuipennukseen 4. syyskuuta 2640.

Katso myös
----------

* Longplayer, toinen pitkäkestoinen sävellys
* Long Now Foundation, pitkien hankkeiden järjestö
* Zeitpyramide, pitkäkestoinen taideprojekti

Lähteet
-------

1. 1 2 3 4 5 6 7 8 9 10  Daniel J. Wakin: An Organ Recital for the Very, Very Patient *The New York Times*.  5.5.2006. Viitattu 7.2.2024. (englanniksi)
2. 1 2 3  A 639-Year Concert, With No Intermission for Coronavirus *The New York Times*. Viitattu 19.3.2024. (englanniksi)
3. ↑  Piece of music lasting for 639 years has first chord change since 2013 *The Independent*.  6.9.2020. Viitattu 8.2.2024. (englanniksi)
4. 1 2 3  The John Cage Organ Project Halberstadt & the Climate Change *hs-harz.de*. Viitattu 19.3.2024. (englanniksi)
5. 1 2  A 639-year-long John Cage organ performance strikes a new chord in Germany *NPR*.  6.2.2024. Viitattu 19.3.2024. (englanniksi)
6. ↑  Slowly does it: chord changes in John Cage's 639-year-long organ piece *The Guardian*.  5.9.2020. Viitattu 8.2.2024. (englanniksi)
7. ↑  A piece titled 'As Slow as Possible' has been in performance for 21 years — so far *NPR*.  5.2.2024. Viitattu 19.3.2024. (englanniksi)
8. ↑  Project - John-Cage-Orgel-Kunst-Projekt *www.aslsp.org*. Viitattu 18.2.2024. (saksaksi)
9. ↑  Sheridan, Molly: Cage Performance to Run Longer Than Cats - New Music USA *newmusicusa.org*.  1.10.2001. Viitattu 1.3.2024. (englanniksi)
10. ↑  Kate Connolly: 639-year organ piece gets off to quiet start *The Guardian*.  5.9.2001. Viitattu 8.2.2024. (englanniksi)
11. 1 2 3  Daniel J. Wakin: John Cage's Long Music Composition in Germany Changes a Note *The New York Times*.  6.5.2006. Viitattu 7.2.2024. (englanniksi)
12. 1 2 3  Philip Oltermann, Philip Oltermann European culture editor: ‘There’s a certain madness to it’ … fans await new chord in John Cage gig with 616 years left to run *The Observer*.  4.2.2024. Viitattu 8.2.2024. (englanniksi)
13. ↑  Maailman hitaimmassa musiikkiesityksessä vaihtui viimein taas sävel – kuuntele videolta, mitä saksalaiskirkossa soi seuraavat kaksi vuotta *Yle Uutiset*.  6.2.2022. Viitattu 7.2.2024.
14. ↑  Anderson, Sonja: This Organ Is Playing a 639-Year-Long Song. It Just Changed Chords for the First Time in Two Years *Smithsonian Magazine*.  9.2.2024. Viitattu 19.3.2024. (englanniksi)

Aiheesta muualla
----------------

* Halberstadtin urkuprojektin nettisivut (saksaksi)
* Halberstadtin urkujen rakentaja
* Sävel vaihtuu 5.9.2020 (videotallenne)
* Sävel vaihtuu 5.2.2022 (videotallenne)